Document ID: 31984D0128

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 29ης Φεβρουαρίου 1984
για τη σύσταση Συμβουλευτικής Επιτροπής Βιομηχανικής Έρευνας και Ανάπτυξης (IRDAC)
(84/128/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
Εκτιμώντας:
ότι η προώθηση της βιομηχανικής ανταγωνιστικότητας της Ευρώπης είναι ένας από τους κυριότερους σκοπούς του προγράμματος-πλαισίου·
ότι ο συνεχής διάλογος μεταξύ της βιομηχανίας και της Επιτροπής είναι σημαντικός·
ότι η βιομηχανική έρευνα και ανάπτυξη επηρεάζουν τις συνθήκες εργασίας και απασχολήσεως·
ότι, με την απόφαση 78/636/ΕΟΚ (1), η Επιτροπή έχει συστήσει την Συμβουλευτική Επιτροπή για την Βιομηχανική Έρευνα και Ανάπτυξη (CORDI)·
ότι η πείρα έχει δείξει ότι ενδείκνυται να προσαρμοστεί το σύστημα διαβουλεύσεων στις νέες κατευθυντήριες γραμμές και ανάγκες της πολιτικής στον τομέα των επιστημών και της τεχνολογίας,
ΑΠΟΦΑΣΙΖΕΙ:
Άρθρο 1
Συνιστάται Συμβουλευτική Επιτροπή Βιομηχανικής Έρευνας και Ανάπτυξης (IRDAC), αποκαλούμενη στο εξής «επιτροπή».
Άρθρο 2
1. Η επιτροπή, είτε με δική της πρωτοβουλία είτε κατόπιν αιτήσεως της Επιτροπής, συμβουλεύει την Επιτροπή για την προετοιμασία και εφαρμογή της κοινοτικής πολιτικής σχετικά με την βιομηχανική έρευνα και ανάπτυξη, ιδίως όσον αφορά τις βιομηχανικές και κοινωνικές επιπτώσεις. Ειδικότερα, θα συμβάλει στην ανάλυση των αναγκών και των δυνατοτήτων της Κοινότητας στον τομέα αυτό και θα παρέχει στην Επιτροπή τις αναγκαίες πληροφορίες για την έρευνα και την ανάπτυξη στην βιομηχανία· επιπλέον, η επιτροπή συμβουλεύει την Επιτροπή, κατόπιν αιτήσεως της τελευταίας, για θέματα άλλων κοινοτικών πρωτοβουλιών που σχετίζονται με την βιομηχανική έρευνα και ανάπτυξη.
2. Προκειμένου να εκτελεί τα καθήκοντα που αναφέρονται στην παράγραφο 1, η επιτροπή:
- γνωμοδοτεί ή υποβάλλει εκθέσεις προς την Επιτροπή στο πλαίσιο των γενικών προβλημάτων που σχετίζονται με τη βιομηχανική έρευνα και ανάπτυξη και που δεν αποτελούν ειδικά προβλήματα ενός μόνο βιομηχανικού τομέα,
- ανταλλάσσει πληροφορίες με την Επιτροπή για τις επιπτώσεις διαφόρων πρωτοβουλιών σε κοινοτικό επίπεδο που επηρεάζουν την βιομηχανική έρευνα και ανάπτυξη.
Άρθρο 3
1. Η επιτροπή αποτελείται από 12 μέλη με μεγάλη εμπειρία στην έρευνα και ανάπτυξη σε βιομηχανικές επιχειρήσεις, ινστιτούτα ερευνών ή άλλους οργανισμούς που εργάζονται σε τομείς σχετικούς με τη βιομηχανική έρευνα και ανάπτυξη, που διορίζονται από την Επιτροπή με βάση τα προσωπικά τους προσόντα (σε προσωπική βάση).
2. Για να εξασφαλιστεί η συνέχιση της προηγούμενης εργασίας στο CORDI, για να διευκολυνθεί η ανταλλαγή πληροφοριών και για να ληφθούν υπόψη με κατάλληλο τρόπο τα συμφέροντα των ευρωπαϊκών οργανισμών που είναι αρμόδιοι στον τομέα της βιομηχανικής έρευνας και ανάπτυξης, δηλαδή:
- της ένωσης των βιομηχανιών της Ευρωπαϊκής Κοινότητας (UNICE ),
- του Ευρωπαϊκού Κέντρου Δημοσίων Επιχειρήσεων (CEEP),
- της Ομοσπονδίας των Ενώσεων Ευωπαϊκής Βιομηχανικής Συνεργασίας σε θέματα Έρευνας (FEICRO),
- της Ευρωπαϊκής Συνδικαλιστικής Ομοσπονδίας (CES),
η επιτροπή περιλαμβάνει 4 μέλη επιπλέον τα οποία ονομάζονται από την Επιτροπή κατόπιν διαβουλεύσεως με τους οργανισμούς αυτούς.
3. Ο κατάλογος των μελών της επιτροπής δημοσιεύεται από την Επιτροπή στην Επίσημη Εφημερίδα των Ευρωπαϊκών Κοινοτήτων.
Άρθρο 4
1. Η θητεία των μελών της επιτροπής είναι τριετής και δεν είναι δυνατόν να ανανεωθεί για τα μέλη που αναφέρονται στο άρθρο 3 παράγραφος 1. Τα μέλη της επιτροπής συνεχίζουν να ασκούν τα καθήκοντά τους μέχρις ότου αντικατασταθούν.
2. Τα ασκούμενα καθήκοντα δεν αμείβονται· τα έξοδα ταξιδίων και παραστάσεως που σχετίζονται με τις συναντήσεις της επιτροπής και των ομάδων εργασίας της καλύπτονται από την Επιτροπή βάσει των διοικητικών διατάξεων που ισχύουν.
Άρθρο 5
1. Η επιτροπή εκλέγει τον πρόεδρό της μεταξύ των μελών της. Ο πρόεδρος εκλέγεται με πλειοψηφία των δύο τρίτων των παρόντων μελών, απαιτείται όμως ένα κατώτατο όριο 7 ψήφων υπέρ αυτού.
2. Ο αντιπρόεδρος εκλέγεται με βάση τους ίδιους όρους όπως και ο πρόεδρος. Αντικαθιστά τον πρόεδρο σε περίπτωση που αυτός απουσιάζει.
3. Για την οργάνωση των εργασιών της επιτροπής και για την γραμματεία της η ευθύνη ανήκει στην Επιτροπή, η οποία συνεργάζεται στενά με τον πρόεδρο.
Άρθρο 6
1. Η επιτροπή συνεδριάζει συνήθως στην έδρα της Επιτροπής και αφού συγκληθεί από την Επιτροπή.
2. Η επιτροπή μπορεί να συνιστά ομάδες εργασίας.
3. Οι εκπρόσωποι της Επιτροπής έχουν το δικαίωμα να συμμετέχουν αυτομάτως στις συνεδριάσεις της επιτροπής, καθώς και στις ομάδες εργασίας της.
4. Η επιτροπή και οι ομάδες εργασίας της μπορούν να προσκαλούν οποιονδήποτε έχει ειδικά προσόντα που σχετίζονται με κάποιο θέμα της ημερήσιας διάταξης να συμμετάσχει στις εργασίες της ως εμπειρογνώμων. Οι εμπειρογνώμονες αυτοί θα συμμετέχουν μόνο στις συζητήσεις των θεμάτων για τα οποία έχουν προσκληθεί.
Άρθρο 7
Η επιτροπή θεσπίζει τον εσωτερικό της κανονισμό.
Άρθρο 8
Υπό την επιφύλαξη των διατάξεων του άρθρου 214 της συνθήκης, τα μέλη της επιτροπής πρέπει να μην διαδίδουν τις πληροφορίες που συγκεντώνουν από τις εργασίες της επιτροπής ή των ομάδων εργασίας της, σε όσες περιπτώσεις η Επιτροπή τους πληροφορεί ότι κάποια γνώμη ή κάποιο θέμα σχετίζεται με απόρρητα προβλήματα. Στις περιπτώσεις αυτές μόνο τα μέλη της επιτροπής και οι εκπρόσωποι της Επιτροπής μπορούν να συμμετέχουν στις συναντήσεις.
Άρθρο 9
Η απόφαση 78/636/ΕΟΚ καταργείται.
Άρθρο 10
Η παρούσα απόφαση αρχίζει να ισχύει από την 1η Ιανουαρίου 1984.
Βρυξέλλες, 29 Φεβρουαρίου 1984.

Labels: 7
1
15